SL Uradni list Evropske unije C 52/22

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 52/11

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„CABRITO DO ALENTEJO“

ES št.: PT-PGI-0005-0791-08.10.2009

ZGO ( X ) ZOP ( )

1. Ime:

„Cabrito do Alentejo“

2. Država članica ali tretja država:

Portugalska

3. Opis kmetijskega proizvoda ali živila:

3.1 Vrsta proizvoda:

Skupina 1.1 Sveže meso (in drobovina)

3.2 Opis proizvoda, za katerega se uporablja ime iz 1. točke:

Označba „Cabrito do Alentejo“ (koza iz pokrajine Alentejo) se uporablja za trupe in meso, pridobljene z zakolom koz, ki so vpisane na seznam rojstev in pripadajo staršem, vpisanim v zootehnični register in/ali rodovniško knjigo pasme „Serpentina“, ali izhajajo iz končnega križanja, pri čemer je očetova linija vpisana v zootehnični register in/ali rodovniško knjigo pasme „Serpentina“, ter so skotene, rejene in zaklane po določenih pravilih.

Skladno s tradicionalno lokalno živinorejsko prakso za oba spola se zakol opravi pri starosti od 30 do 120 dni, trupih s težo med 3,5 kg in 7,5 kg, vsebnost maščob je majhna, delež mišičevja pa velik. Meso je svetlo rdeče barve, mehko, sočno in prijetnega vonja.

3.3 Surovine (samo za predelane proizvode):

—

3.4 Krma (samo za proizvode živalskega izvora):

Cabrito do Alentejo se od rojstva do starosti od 30 do 120 dni hrani pri materi.

Pri starosti približno petnajst dni koze prejmejo nekatere vlaknate snovi, znane pod imenom „roedores“, s katerimi naj bi se spodbudil razvoj njihovega prebavnega trakta ali se jim preprosto omogočilo veselje pri izpolnjevanju prirojene potrebe po prežvekovanju in preprečila stresna stanja. To je krma, ki vključuje predvsem kakovostno seno (okusno in lahko prebavljivo), listje črničevja, hrasta plutovca in drugo listje, žita, proizvode, ki vsebujejo izključno žita (koruza, pšenica, oves, ječmen, rž itd.), stročnice (grah, bob, konjski bob, grašica, čičkasti grahor, čičerika itd.), sončnične, sojine in repične tropine ter druge stranske proizvode iz kmetijstva, vrtnarstva in gojenja sadnih dreves.

Ta krma lahko v majhnih količinah vsebuje tudi maščobe, karbonate, bikarbonate, fosfate in kloride, sirotko v prahu ter mineralna in vitaminska dopolnila.

Vsa ta krma je namenjena izključno za dopolnilo materinemu mleku; pokriva največ 15 % prehranskih potreb koz v fazi dojenja.

Dajanje spodbujevalcev rasti, kot so anabolični steroidi, hormoni in podobni naravni ali umetni proizvodi, je prepovedano.

Oskrba z vodo in krmo je vedno v skladu z minimalnimi pravili o higieni in dobrem počutju živali.

3.5 Posebni proizvodni postopki, ki jih je treba izvajati na opredeljenem geografskem območju:

Proizvodnja poteka na omejenem geografskem območju; zakol, razrez in pakiranje lahko potekajo zunaj geografskega območja proizvodnje.

3.6 Posebna pravila za rezanje, ribanje, pakiranje itn.:

Cabrito do Alentejo se lahko trži v obliki celih trupov ali polovic, zapakiranih ali ne, ali naslednjih kosov trupov: pleče, vrat, prsi in potrebušina, rebra, stegno in drobovina. Kosi morajo biti obvezno zapakirani v posodice.

3.7 Posebna pravila za označevanje:

Na etiketi morajo biti navedba „Cabrito do Alentejo — IGP“, logotip proizvoda (slika 1), logotip ZGO in naziv certifikacijskega organa.

Slika 1

4. Kratka opredelitev geografskega območja:

Geografsko območje proizvodnje je na upravni ravni omejeno naravno na okrožja Portalegre, Évora in Beja (razen „concelho“ (občina) Sines in „freguesias“ (župnije) Vila Nova de Milfontes, Langueira, Almograve in Zambujeira do Mar, ki spadajo v concelho Odemira); na concelhos Grândola (razen freguesias Carvalhal in Melides), Alcácer do Sal (razen freguesias Santa Maria do Castelo in Comporta), Santiago do Cacém (razen freguesia Santo André), Alcoutim (razen freguesia Vaqueiros) ter na freguesias Couço in Santana do Mato, ki spadata v concelho Coruche, São Marcos da Serra, ki spada v concelho Silves, in Ameixial, ki spada v concelho Loulé.

5. Povezanost z geografskim območjem:

5.1 Posebnosti geografskega območja:

Geografsko območje rojstva in vzreje živali je omejeno na območja pokrajine Alentejo in sosednje kraje, za katera so značilna revna tla, sestavljena predvsem iz skrilavcev in produktov njihove erozije, ter velik delež pašnikov na zelo strmih območjih, ki jih prekriva gosta makija in so nedostopna za kmetijske stroje ter na katerih imajo druge vrste zelo velike težave s preživetjem (zaradi narave pašnikov ali težko dostopnega terena).

V regiji prevladujejo kmetijska gospodarstva tipa ekstenzivnega kmetijstva, gozdarstva in pašništva. Za koze se uporablja ekstenzivna reja, ki obvezno vključuje rejo na prostem. Prevladujoča raba tal je razdeljena tako: podrast mediteranskega gozda (hrast plutovec in črničevje), območja gojenja žita (kmetovanje na sušnem območju), območja gojenja poljščin (pridelana krma in naravni ali izboljšani pašniki) in neobdelana območja.

Za to geografsko območje je značilno tudi menjavanje mrzlih in deževnih zim ter vročih in suhih poletij, kar določa ne samo naravo pritalne vegetacije na zadevnih območjih, temveč tudi njeno sestavo, ki se med letom spreminja. Vegetacijo sestavljajo avtohtone vrste trav (Dactylis glomerata, Lolium ssp., Bromus ssp. itd.) in metuljnice (predvsem različne vrste Trifolium in Mendicago ter tudi Ornithopus, Lotus, Scorpiurus itd.) ter grmičevje (različne sorte Cistus, lokalno znane pod imeni „estevas“, „sargaços“, „piorno“ in „tojo“) ter zelo tipične vrste iz rodu Quercus (črničevje in hrasti plutovci), ki zagotavljajo želode in listje. Ta pritalna vegetacija pomeni ne samo osnovno prehrano odraslih živali, ampak tudi odločilni in pogojevalni dejavnik, ker, po eni strani, z naravno selekcijo vpliva na značilnosti živali, ki vzdržijo in uspejo preživeti, se razmnoževati in dojiti mladiče v tako neugodnih razmerah, kot velja za pasmo „Serpentina“ in njene križance, ter, po drugi strani, določa spremembo značilnosti mleka glede na obdobje leta.

5.2 Posebnosti proizvoda:

Iz ugotovitev študij, opravljenih na trupih Cabrito do Alentejo, so razvidne naslednje posebnosti: svetla barva zaradi podkožne maščobe, ki je prav tako svetle barve; od 60- do 66-odstotni delež mišičevja, ki je mehko in sočno; 25-odstotni povprečni delež kosti; delež maščob, manjši od deleža, ki je bil ugotovljen za druge genetske tipe, ki so bili predmet študij; dober ekonomski donos, glede na to, da pleče, rebra in hrbet skupaj obsegajo skoraj 70 % teže trupa. Vsebnost maščob v užitnem deležu, ki ga sestavljata mišičevje in podkožna medmišična maščoba, je od 6 % do 8 %.

Glavne maščobne kisline, prisotne v maščobi Cabrito do Alentejo, so oleinska kislina (C18:1 cis-9), palmitinska kislina (C16:0) in stearinska kislina (C18:0), ki pomenijo več kot 70 % vseh maščobnih kislin.

Kar zadeva linolno kislino (CLA), se njena koncentracija med letom giblje od 0,34 % do 0,66 %.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Fito-edafsko-klimatske značilnosti geografskega območja, povezane s človekovim izkoriščanjem tega območja, opredeljujejo ekosistem. To dejstvo je v povezavi z vzrejnimi tehnikami, značilnimi za pokrajino Alentejo, in značilnostmi pasme prispevalo k temu, da se meso koz pasme „Serpentina“ in njenih križancev na trgu pojavlja kot poseben proizvod, namenjen prehrani, še zlasti v obdobjih, ko sta prevladovala tradicija ter socialni in družinski položaj. Tako je Cabrito do Alentejo pri potrošnikih že dolgo (pisne omembe receptov s Cabrito do Alentejo najdemo že v 16. stoletju) cenjen zaradi posebnosti organoleptičnih lastnosti mesa in njegove priznane gastronomske vrednosti, zlasti v dveh obdobjih leta, v katerih se ga zaužije največ, to sta božič in velika noč.

Skladno z običajno prakso v pokrajini se živali zakoljejo pred odstavitvijo, to je pred prežvekovalno fazo. V teh okoliščinah je kakovost materinega mleka glavni odločilni dejavnik za kakovost trupov koz. Ker je prehrana matere močno odvisna od fito-edafsko-klimatskih razmer, ki se na območju proizvodnje vse leto spreminjajo, se spreminja tudi koncentracija CLA v mleku, kar ima pozitiven učinek na količine, prisotne v medmišični maščobi dolge hrbtne mišice, ter vpliva na barvo, organoleptične lastnosti in sočnost mesa. Poleg tega je koncentracija CLA in drugih kislin vedno večja pri Cabrito do Alentejo kot pri drugih pasmah, kar se občutno vidi v profilu maščobnih kislin, ki jih vse leto vsebuje meso te pasme. Ta dejavnika v veliki meri prispevata k velikemu povpraševanju potrošnikov po Cabrito do Alentejo med navedenima praznikoma.

Sklic na objavo specifikacije:

(člen 5(7) Uredbe (ES) št. 510/2006)

http://www.gpp.pt/Valor/Cabrito_Alentejo_CE_MAIO2011.pdf

(1) UL L 93, 31.3.2006, str. 12.